  Туспуктэм: vk.com (Министерство здравоохранения Удмуртии) Наталия Сильвестрова Глазкарысь ёроскуспо эмъяськонние 87 миллион манет тыр 15 огмет (единица) выль тӥрлык вуиз. Коньдон Росси кивалтэтлэн тӧроезлэн Михаил Мишустинлэн Удмуртие вуылэмез но элькунлэн тӧроезын пумиськемез бере кун кивалтэтлэн резерв фондысьтыз висъязы. Со сярысь тазалыкез утёнъя министерстволэн пресс-службаез ивортӥз. Эмъяськонние вуизы: сюлэм но вирсэр висёнъёсты эскерыны УЗИ, интызэ вошъясь рентген-аппарат, операционной блоке C-дуга, клинико-диагностической лабораторие вирез эскерон гемоанализатор, эндоскопической стойкаос, видеоколоноскопъёс, видеогастроскопъёс, видеобронхоскопъёс, холтеръёс, тыосты шокатӥсь аппаратъёс но мукет. Таяз арне травматологъёс C-дуга аппаратэн куинь операци лэсьтӥзы ни, озьы ик интызэ вошъясь рентген-аппарат но выль холтеръёс уже кутӥсько. Лабораториосы но выль тӥрлыкъёс пуктэмын ни. Кылемез тӥрлык матысь нуналъёсы, эм ужасьёсты дышетэм бере, ужаны кутскоз. « Вуоно арын Глазкаре сюлэм но вирсэръёс вылын операциос лэстыны ангиографъёс вуозы. Глазкарысь ёроскуспо эмъяськонни элькунысь одӥгез тужгес но бадӟымез эмъюрт луэ. Татчы, Глаз ёросысь сяна, Яр, Красногорск, Юкаменск ёросъёсын улӥсьёс но вазисько. Кылем арын татысь хирурги ёзэтэз тупатъяны луиз. Вуоно ужпум – стационарлэсь юртсэ быдэсак выльдон »Александр Бречалов, Удмуртилэн тӧроез Туэ эмъяськоннилы 75 ар тырме. Туннэ нуналлы татчы сизьым муниципал кылдытэтъёсысь калык вазиське, 17 ӧръёсъя эмъюрттэт сёто, соос пӧлын хирургия но нейрохирургия, реанимаци но вылӥ пайдаё терапия, травматология но ортопедия, акушерство но гинекология. Эмъюртысь сизьым лифтъёсты воштыны туэ элькун коньдэтысь 24 миллион манетлэсь трос коньдон висъязы. Тодэ вайытом, Туала эм тӥрлык Уваысь но Эграысь ёрос эмъюртъёсы вуиз. Удмуртиысь сакырвисёнэн курадӟись 122 нылпилы глюкозаез вис карытэк чаклан системаос сётӥзы. Тегъёс: Удмуртия эмъяськонниос тӥрлык Тазалык Глазкар  